CELEX: 32017R1267
Language: el
Date: 2017-07-11 00:00:00
Title: Εκτελεστικός κανονισμός (ΕΕ) 2017/1267 της Επιτροπής, της 11ης Ιουλίου 2017, σχετικά με τη δασμολογική κατάταξη ορισμένων εμπορευμάτων στη συνδυασμένη ονοματολογία

14.7.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 183/3
            
         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2017/1267 ΤΗΣ ΕΠΙΤΡΟΠΉΣ
   της 11ης Ιουλίου 2017
   σχετικά με τη δασμολογική κατάταξη ορισμένων εμπορευμάτων στη συνδυασμένη ονοματολογία
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 952/2013 του Ευρωπαϊκού Κοινοβουλίου και του Συμβουλίου, της 9ης Οκτωβρίου 2013, για τη θέσπιση του ενωσιακού τελωνειακού κώδικα (1), και ιδίως το άρθρο 57 παράγραφος 4 και το άρθρο 58 παράγραφος 2,
   Εκτιμώντας τα ακόλουθα:
   
               (1)
            
            
               Για να εξασφαλιστεί η ομοιόμορφη εφαρμογή της συνδυασμένης ονοματολογίας που προσαρτάται στον κανονισμό (ΕΟΚ) αριθ. 2658/87 του Συμβουλίου (2), είναι αναγκαίο να θεσπιστούν μέτρα όσον αφορά την κατάταξη των εμπορευμάτων που αναφέρονται στο παράρτημα του παρόντος κανονισμού.
            
         
               (2)
            
            
               Ο κανονισμός (ΕΟΚ) αριθ. 2658/87 προβλέπει τους γενικούς κανόνες για την ερμηνεία της συνδυασμένης ονοματολογίας (ΣΟ). Οι εν λόγω κανόνες ισχύουν επίσης και για κάθε άλλη ονοματολογία η οποία βασίζεται εν όλω ή εν μέρει στη ΣΟ ή προσθέτει σε αυτήν οποιαδήποτε νέα υποδιαίρεση και θεσπίζεται με ειδικές διατάξεις της Ένωσης με σκοπό την εφαρμογή δασμολογικών και άλλων μέτρων σχετικά με τις εμπορευματικές συναλλαγές.
            
         
               (3)
            
            
               Κατ' εφαρμογή αυτών των γενικών κανόνων, τα εμπορεύματα που περιγράφονται στη στήλη (1) του πίνακα που περιλαμβάνεται στο παράρτημα θα πρέπει να καταταγούν στον κωδικό ΣΟ που εμφαίνεται στη στήλη (2), για τους λόγους που αναφέρονται στη στήλη (3) του εν λόγω πίνακα.
            
         
               (4)
            
            
               Είναι σκόπιμο να προβλεφθεί ότι ο δικαιούχος των δεσμευτικών δασμολογικών πληροφοριών, οι οποίες έχουν εκδοθεί σχετικά με τα εμπορεύματα που αφορά ο παρών κανονισμός και δεν είναι σύμφωνες με τον παρόντα κανονισμό, μπορεί να συνεχίσει να τις επικαλείται επί μια ορισμένη χρονική περίοδο, σύμφωνα με τις διατάξεις του άρθρου 34 παράγραφος 9 του κανονισμού (ΕΕ) αριθ. 952/2013. Η περίοδος αυτή θα πρέπει να είναι τρίμηνη.
            
         
               (5)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής τελωνειακού κώδικα,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Τα εμπορεύματα που περιγράφονται στη στήλη (1) του πίνακα που περιλαμβάνεται στο παράρτημα κατατάσσονται στη συνδυασμένη ονοματολογία στον κωδικό ΣΟ που αναφέρεται στη στήλη (2) του εν λόγω πίνακα.
   Άρθρο 2
   Δεσμευτικές δασμολογικές πληροφορίες που δεν είναι σύμφωνες με τον παρόντα κανονισμό μπορούν να συνεχίσουν να αποτελούν αντικείμενο επίκλησης, σύμφωνα με τις διατάξεις του άρθρου 34 παράγραφος 9 του κανονισμού (ΕΕ) αριθ. 952/2013, κατά τη διάρκεια περιόδου τριών μηνών από την ημερομηνία έναρξης της ισχύος του παρόντος κανονισμού.
   Άρθρο 3
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 11 Ιουλίου 2017.
      
         
            Για την Επιτροπή,
         
         
            εξ ονόματος του Προέδρου,
         
         Stephen QUEST
         
            Γενικός Διευθυντής
         
         
            Γενική Διεύθυνση Φορολογίας και Τελωνειακής Ένωσης
         
      
   
   
      (1)  ΕΕ L 269 της 10.10.2013, σ. 1.
   
      (2)  Κανονισμός (ΕΟΚ) αριθ. 2658/87 του Συμβουλίου, της 23ης Ιουλίου 1987, για τη δασμολογική και στατιστική ονοματολογία και το κοινό δασμολόγιο (ΕΕ L 256 της 7.9.1987, σ. 1).
   
      ΠΑΡΑΡΤΗΜΑ
      
                  Περιγραφή των εμπορευμάτων
               
               
                  Κατάταξη (κωδικός ΣΟ)
               
               
                  Αιτιολογία
               
            
                  (1)
               
               
                  (2)
               
               
                  (3)
               
            
                  Προϊόν υπό μορφή λεπτόκοκκης, λευκής, άοσμης σκόνης αποτελούμενο από μικροσφαιρίδια (μέγεθος σωματιδίων < 10 μm) με πυκνότητα περίπου 2,1-2,5 g/cm3.
                  Τα μικροσφαιρίδια αποτελούνται από νεφελίνη ή νεφελοσυενίτη που έχει θερμανθεί ώστε το υλικό να αποκτήσει πιο ελλειψοειδές σχήμα και να στρογγυλοποιηθούν τα αιχμηρά άκρα. Ως αποτέλεσμα αυτής της διεργασίας, ο νεφελίνης ή ο νεφελοσυενίτης σχηματίζει μια υαλώδη επιφάνεια. Ο νεφελίνης και ο νεφελοσυενίτης είναι αργιλοπυριτικά άλατα νατρίου- καλίου.
                  Το προϊόν χρησιμοποιείται ως πρόσθετο χρωμάτων, επιχρισμάτων και μεμβρανών, προκειμένου να μειωθούν τα επίπεδα των πτητικών οργανικών ενώσεων, να αυξηθεί η πυκνότητα πλήρωσης, να βελτιωθεί η σκληρότητα και να αυξηθεί η αντοχή στη στίλβωση, την τριβή και την απόξεση.
               
               
                  2842 10 00 
               
               
                  Η κατάταξη καθορίζεται από τους γενικούς κανόνες 1 και 6 για την ερμηνεία της Συνδυασμένης Ονοματολογίας και από το κείμενο των κωδικών ΣΟ 2842  και 2842 10 00 .
                  Η κατάταξη στην κλάση 2529  αποκλείεται, επειδή η ύπαρξη της υαλώδους επιφάνειας του νεφελίνη ή του νεφελοσυενίτη σημαίνει ότι η κρυσταλλική δομή του έχει τροποποιηθεί λόγω της διεργασίας θέρμανσης (βλέπε σημείωση 1 του κεφαλαίου 25 και τις Επεξηγηματικές Σημειώσεις του Εναρμονισμένου Συστήματος (ΕΣΕΣ) του κεφαλαίου 25, Γενικές παρατηρήσεις, δεύτερο εδάφιο).
                  Η κατάταξη στην κλάση 2621  αποκλείεται, επειδή το προϊόν δεν είναι ούτε σκουριά ούτε τέφρα, ούτε υπόλειμμα που προέρχεται από την αποτέφρωση των αστικών απορριμμάτων.
                  Η κατάταξη στην κλάση 3816  αποκλείεται, επειδή δεν υπάρχει καμία προσθήκη συνδετικής ουσίας (βλέπε επίσης τις ΕΣΕΣ για την κλάση 3816 , πρώτο εδάφιο).
                  Η κατάταξη στην κλάση 3824  αποκλείεται, επειδή η περισσότερο εξειδικευμένη κλάση πρέπει να έχει προτεραιότητα έναντι των κλάσεων με γενικότερο περιεχόμενο.
                  Η κατάταξη στην κλάση 6806  αποκλείεται, επειδή το προϊόν δεν είναι ορυκτό προϊόν εκτονωμένο.
                  Η κατάταξη στην κλάση 6815  αποκλείεται, επειδή το προϊόν δεν είναι τελικό ή ημιτελές «τεχνούργημα από άλλες ορυκτές ύλες», αλλά βοηθητικό υλικό που χρησιμοποιείται στην κατασκευή τεχνουργημάτων.
                  Ως εκ τούτου, το προϊόν πρέπει να καταταγεί στον κωδικό ΣΟ 2842 10 00 , όπου κατατάσσονται τα πυριτικά διπλά ή σύμπλοκα, στα οποία περιλαμβάνονται και τα αργιλοπυριτικά καθορισμένης ή μη χημικής σύστασης.